钦定古今图书集成/明伦汇编/官常典/第470卷 > 杜崱
## 钦定古今图书集成/明伦汇编/官常典/第470卷 > 杜崱

按《梁书》本传，“崱，京兆杜陵人也。其先自北归南，居于
雍州之襄阳，子孙因家焉。祖灵启，齐给事中。父怀宝，
少有志节，尝邀际会。高祖义师东下，随南平王伟留
镇襄阳。天监中，稍立功绩，官至骁猛将军、梁州刺史。
大同初，魏梁州刺史元罗举州内附，怀宝复进督华
州。值秦州所部武兴氐王杨绍反，怀宝击破之。五年”，
卒于镇。崱即怀宝第七子也。幼有志气，居乡里以胆
勇称。释褐庐江骠骑府中兵参军。世祖临荆州，仍参
幕府。后为新兴太守。太清二年，随岳阳王来袭荆州，
世祖以与之有旧，密邀之。崱乃与兄岸、弟幼安、兄子
龛等夜归于世祖。世祖以为持节、信威将军、武州刺
史。俄迁宣毅将军、领镇蛮护军、武陵“内史，枝江县侯，
邑千户，令随王僧辩东讨侯景。至巴陵，会景来攻，数
十日不克而遁。加侍中、左卫将军，进爵为公，增邑五
百户。仍随僧辩追景至石头，与贼相持横岭。及战，景
亲率精锐，左右冲突，崱从岭后横截之，景乃大败，东
奔晋陵，崱入据城。景平，加散骑常侍、持节、督江州诸
军事、江州刺史，增邑”千户。是月，齐将郭元建攻秦州
刺史严超远于秦郡。王僧辩令崱赴援，陈霸先亦自
欧阳来会，与元建大战于土林，霸先令彊弩射元建，
众却。崱因纵兵击，大破之，斩首万馀级，生擒千馀人，
元建收馀众而遁。时世祖执王琳于江陵，其长史陆
纳等遂于长沙反。世祖征崱，与王僧辩讨之。承圣二
年，及纳等战于车轮，大败，陷其二垒，纳等走保长沙，
崱等围之。后纳等降，崱又与王僧辩西讨武陵王于
硖口，至即破平之。于是旋镇。遘疾卒。诏曰：“崱，京兆旧
姓，元凯苗裔，家传学业，世载忠贞。自驱传江渚，政号
廉能。推毂浅源，实闻清静。奄致殒丧，恻怆于怀。可赠
车骑将军，加鼓吹一部。谥曰武。”崱兄弟九人，兄嵩、岑、
嵷、岌、嶷、𪩘、岸及弟幼安，并知名当世。